I holdkonkurrencen under VM i Stand Up Padle i Vorupør blev landsholdet nummer syv og slog blandt andet surfgiganten Hawaii, og i den afsluttende stafet kæmpede kvartetten med Katrine Zinck, Nicoline Rasmussen, Christian Justesen og Casper Steinfath sig på en fjerdeplads, der i surfverden giver adgang til præmieskamlen og en kobbermedalje. Det fortæller Copencold Hawaii i en pressemeddelelse. - Det er fuldstændig fantastisk. Jeg har ikke i min vildeste drøm forestillet mig, at vi kunne ende med fem medaljer og en syvende plads i holdkonkurrencen. Det er en kæmpe succes for Danmark, siger landstræner Niels Lønborg. Faldt i vandet Stafetholdet satte kronen på værket søndag foran knap 1.000 tilskuere på stranden i Vorupør. Danmark lå indtil næstsidste tur nummer syv i løbet. Men Katrine Zinck fra Klampenborg lukkede hullet og padlede holdet ind på 6. pladsen. På sidste omgang kastede Casper Steinfath sig i bølgerne og kom hurtigt ind på femtepladsen - fem brætlængder fra Connor Baxter fra Hawaii. Sådan lå de indtil sidste bøje, da Baxter ud af det blå mistede balancen og faldt i vandet. Den chance udnyttede Casper Steinfath og rykkede med kraftfulde padletag fordi hawaiianeren og blæste ind på stranden til ellevild jubel. - Det var som et eventyr. Jeg fik det vildeste oplæg, og jeg følte, at det var mit ansvar over for holdet at gøre det godt. Ingen havde set det komme. Danmark var de største underdogs i den finale, og så endte vi på podiet. Det var et mirakel, siger Casper Steinfath. Nu syvende bedste i verden Verdensmesterskaberne, der blev afviklet i København og Vorupør, var en lang succes for dansk padlesurfing. En guld, tre bronze og den såkaldte kobbermedalje sender Danmark ind i den absolutte surf-elite som den næstbedste nation i Europa - kun overgået af giganten Frankrig og den syvende bedste i verden. - Det her VM betyder, at Danmark fremover vil stille fuldt hold til fremtidige verdensmesterskaber. Vi har bevist, at vi er en surfnation, der kan måle sig med de helt store. Ingen har turde drømme om at stå med det, som vi står med i dag. Vi har løftet sporten, surfmiljøet i København og Cold Hawaii – og så har vi og Vorupør givet hele verden en stor oplevelse og sat Vorupør på surfernes verdenskort, siger Jakob Færch, der som formand for Dansk Surf og Raftning Forbund er talsmand for Copencold Hawaii.

Referat:
Med fem VM-medaljer til Danmark imponerede de rød-hvide padlesurfere hele surfverdenen under VM i Stand Up Padle i Vorupør i Cold Hawaii.